কারাবাও কাপের ফাইনালে মুখোমুখি লিভারপুল-নিউকাসল

ওয়েব ডেস্ক: টটেনহ্যামকে (Tottenham) উড়িয়ে দিয়ে কারাবাও কাপের (Carabao Cup) ফাইনালে চলে গেল লিভারপুল (Liverpool)। লন্ডনের ওয়েম্বলি স্টেডিয়ামে (Wembley Stadium) ফাইনালে তাদের প্রতিপক্ষ নিউকাসল ইউনাইটেড (Newcastle Utd)। আগামী ১৬ মার্চ (রবিবার) ইংলিশ মরসুমের প্রথম প্রতিযোগিতামূলক ট্রফি জেতার সুযোগ দুই দলের সামনে।

কারাবাও কাপের সেমিফাইনাল হয়েছিল দুই পর্বে। প্রথম পর্বে টটেনহ্যামের কাছে ০-১ হার হয়েছিল আর্নে স্লটের (Arne Slot) দলের। এদিন তাই শক্তিশালী দল নামিয়েছিলেন তিনি। টটেনহ্যামকে স্রেফ উড়িয়ে দিলেন মহম্মদ সালাহ (Mohammda Salah), কোডি গাকপো, ভার্জিল ভ্যান ডাইকরা। এই তিনজনের পাশাপাশি গোল করলেন ডমিনিক সোবোস্লাই।

আরও পড়ুন: যুবভারতীতে পঞ্জাব-বধ, মোহনবাগানের হাতের নাগালে লিগ-শিল্ড

জুর্গেন ক্লপের বিদায়ের পর এ মরসুমের শুরুতে লিভারপুলের দায়িত্ব নিয়েছিলেন স্লট। প্রথম মরসুমেই এত সাফল্যে এনে দিতে পারবেন তা কেউই ভাবেনি। প্রিমিয়ার লিগে লিভারপুল অনেক পয়েন্টের ব্যবধান রেখে শীর্ষস্থানে। চ্যাম্পিয়ন্স লিগেও শীর্ষে থেকে শেষ ষোলোর যোগ্যতা অর্জন করেছে তারা। এফএ কাপের চতুর্থ রাউন্ডে তাদের সামনে প্লিমাউথ নামের নিম্নসারির দল। সেই সঙ্গে কারাবাও কাপের ফাইনাল। ঐতিহাসিক ট্রেবল তো বটেই, এমনকী কোয়াড্রুপল অর্থাৎ এক মরসুমে চারটে ট্রফি জয়ের হাতছানি রয়েছে লিভারপুলের সামনে।

অন্য সেমিফাইনালে দুই পর্ব মিলিয়ে আর্সেনালকে ৪-০ ফলে হারিয়ে ফাইনালে পৌঁছল নিউকাসল। বৃহস্পতিবার রাতে গোল করলেন জেকব মার্ফি এবং অ্যান্থনি গর্ডন। আগের লেগের ম্যাচ গোল করেছিলেন আলেকজান্ডার ইসাক এবং অ্যান্থনি গর্ডন।